Fjöldi fólks safnaðist saman í Nantes í gær til að mótmæla fyrirhuguðum áformum stjórnvalda . AFP Ekki sér fyrir endann á umfangsmiklum verkföllum sem hafa lamað franskt samfélag síðustu daga . Almenningssamgöngur lágu niðri í dag , níunda daginn í röð , sem og skólahald , og hafa háskólar þurft að fresta jólaprófum fram í janúar . Forsvarsmenn verkalýðsfélaga hafa lýst því yfir að verkföllin muni halda áfram fram yfir jólahátíðina nema ríkisstjórn Emmanuels Macrons láti af áformum um breytingar á eftirlaunalögum . Vonast þeir til að endurtaka leikinn frá 1995 er Jacques Chirac , þáverandi forseti , lúffaði fyrir mótmælendum og afturkallaði frumvarp um álíka breytingar á eftirlaunalögum eftir umfangsmiklar verkfallsaðgerðir á aðventu . Breytingunum , sem kynntar voru í síðasta mánuði , er ætlað að samræma eftirlaunakerfi landsins og afnema ýmis sérstök fríðindi opinberra starfsmanna . Þar með talið er réttur opinberra starfsmanna til að fara á eftirlaun 62 ára . Verði tillögurnar samþykktar munu opinberir starfsmenn þurfa að bíða til 64 ára aldurs til að fá full eftirlaun , og hafa þau áform lagst illa í margan opinberan starfsmanninn . Macron forseti hefur lýst breytingunum sem „ sögulegum umbótum “ , sem ætlað sé að breyta frönsku þjóðfélagi í velferðarsamfélag 21. aldar og koma í veg fyrir 17 milljarða evra skuldasöfnun sem fyrirséð er í frönsku lífeyriskerfi til ársins 2025 , verði ekkert að gert . Samkvæmt gögnum frá OECD fara Frakkar mun fyrr á eftirlaun en flestar vestrænar þjóðir , en meðalaldur Frakka við upphaf eftirlaunatöku er rétt rúmlega 60 ár . Ef marka má niðurstöður skoðanakönnunar Elabe-stofnunarinnar í gær er franska þjóðin klofin í afstöðu sinni til breytinganna , en 50 prósent aðspurðra sögðust styðja áformin en 49 prósent ekki .